Године 1373. Твртко и Лазар су напали Алтомановића. Краљ Лајош, коме је било у интересу слабљење српске централне власти и сузбијање ојачалих локалних господара, одазвао се Лазаровом позиву у помоћ и упутио им мачванског бана Николу Горјанског са 1.000 копљаника. Жупан није могао одолети том заједничком нападу, па је поражен, ухваћен у Ужицу и 1374. године ослепљен. Лајош је Лазару и Твртку помогао из једног разлога, они су били његови вазали, а жупан Никола сувише опасан самостални господар.